b'\n_START_ARTICLE_\nPsilocibinske gljive\n_START_PARAGRAPH_\nPsilocibinske gljive su gljive koje u sebi sadr\xc5\xbee psihoaktivne spojeve psilocin i psilocibin. Poznate su pod popularnim nazivom "\xc4\x8darobne gljive" te se smatraju psihodeli\xc4\x8dnom drogom. Prvenstveno je rije\xc4\x8d o gljivama iz roda Psilocybe, iako iste spojeve u manjoj mjeri sadr\xc5\xbee i neke gljive iz rodova Panaeolus, Copelandia, Gymnopilus i drugih. Neke od najpoznatijih psilocibinskih gljiva su Psilocybe Cubensis (naj\xc4\x8de\xc5\xa1\xc4\x87e kultivirana i konzumirana), Psilocybe Semilanceata (veoma male gljive iz hladnijih predjela), Psilocybe Azurescens (vjerojatno najpotentnije) i Psilocybe Cyanescens. _NEWLINE_Uz psilocin i psilocibin, neke gljive sadr\xc5\xbee i druge triptamine iako u daleko manjim koli\xc4\x8dinama. _NEWLINE_Kultiviranje, distribucija i posjedovanje psilocibinskih gljiva je u ve\xc4\x8dini zapadnih dr\xc5\xbeava na neki na\xc4\x8din regulirano. U pojedinim eurposkim dr\xc5\xbeavama posjedovanje i osobna konzumacija legalni su ili dekriminalizirani, dok se drugdje, pa i u Hrvatskoj, tretiraju kao prekr\xc5\xa1aj. Psilocin i Psilocibin me\xc4\x91unarodno su zabranjeni UN-ovom "Konvencijom o psihotropnim supstancijama" iz 1971. godine.\n_START_SECTION_\nPovijest\n_START_PARAGRAPH_\nGljive iz roda Psilocybe imaju bogatu povijest uporabe u Srednjoj i Ju\xc5\xbenoj Americi, gdje su kori\xc5\xa1tene u \xc5\xa1amanskim obredima u religiozne i medicinske svrhe. Prona\xc4\x91ene su brojne statue i crte\xc5\xbei sa motivima gljiva i mnogi stru\xc4\x8dnjaci smatraju da je rije\xc4\x8d o psilocibinskim gljivama. Astecima su bile poznate kao teonan\xc3\xa1catl , u prijevodu "gljiva bogova". _NEWLINE_Psilocibinske gljive zapadnom su svijetu otkrivene Richard Evans Schultesovim ekspedicijama u Ju\xc5\xbenu Ameriku u \xc4\x8detrdesetim i Gordon Wassonovim ekspedicijama u pedesetim godinama dvadesetog stolje\xc4\x87a. Schultes je prvi identificirao i klasificirao ve\xc4\x87inu ju\xc5\xbenoameri\xc4\x8dkih psihoaktivnih biljaka i gljiva, pa tako i Psilocybe, dok je Wasson sa svojom \xc5\xbeenom bio prvi zapadnjak koji je sudjelovao u domoroda\xc4\x8dkom obredu uz kori\xc5\xa1tenje gljiva. Albert Hofmann, izumitelj LSD-a, prvi je identificirao i izolirao psilocibin i psilocin kao aktivne sastojke tih gljiva. Hofmann je prvi uspio i sintetizirati psilocibin u laboratoriju._NEWLINE_Timothy Leary, profesor na Harvardskom sveu\xc4\x8dili\xc5\xa1tu, zainteresirao se za gljive te otputovao u Meksiko iskusiti ih. Pri povratku zapo\xc4\x8deo je Harvardski psilocibinski projekt gdje je istra\xc5\xbeivao psiholo\xc5\xa1ke i spiritualne u\xc4\x8dinke psilocibina administriraju\xc4\x87i ga dobrovoljnim studentima. Nakon \xc5\xa1to je zbog toga otpu\xc5\xa1ten sa sveu\xc4\x8dili\xc5\xa1ta, posvetio se masovnom promoviranju psihodeli\xc4\x8dnog iskustva. To je na kraju dovelo do zabrane LSD-a te potom i drugih psihodeli\xc4\x8dnih droga po\xc4\x8detkom sedamdesetih godina dvadesetog stolje\xc4\x87a, uklju\xc4\x8duju\xc4\x87i psilocibin i psilocin. _NEWLINE_\xc5\xa0amanska primjena i danas se odvija u nekim podru\xc4\x8djima Srednje i Ju\xc5\xbene Amerike, a u Nizozemskoj gljive su se mogle legalno kupiti u specijaliziranim trgovinama uz druge psihoaktivne biljke, od 1. prosinca 2008. godine prodaja i posjedovanje psilocibinskih gljiva u Nizozemskoj zakonski je zabranjeno\n_START_SECTION_\nPrimjena\n_START_PARAGRAPH_\nUglavnom se koriste kao rekreacijska droga te u spiritualne, spoznajne i transcendencijske svrhe. Suhe (ili rje\xc4\x91e svje\xc5\xbee) gljive se konzumiraju oralno, iako je i rektalna primjena mogu\xc4\x87a, dodu\xc5\xa1e mnogo rje\xc4\x91a u praksi. U slu\xc4\x8daju najvi\xc5\xa1e kori\xc5\xa1tene Psilocybe Cubensis, slabom se dozom smatra 1-2.5 grama, 3.5 grama uobi\xc4\x8dajena je srednje jaka doza s kojom se puni efekti gljiva mogu osjetiti, dok su doze od 5 do 7 grama i vi\xc5\xa1e jake doze od kojih konzument obi\xc4\x8dno gubi vezu sa stvarno\xc5\xa1\xc4\x87u. _NEWLINE_Neki neinformirani korisnici u zabludi poku\xc5\xa1aju pu\xc5\xa1iti gljive, no taj na\xc4\x8din rezultira neuspjehom jer se psilocibin i psilocin raspadaju na visokim temperaturama. Mnogi uz gljive konzumiraju i marihuanu jer ona otkloni mu\xc4\x8dninu nakon konzumacije gljiva, dok neki korisnici konzumiraju gljive sa Ecstasyem (MDMA) koji u\xc4\x8dini iskustvo pozitivnijim. Pojedine osobe udi\xc5\xa1u didu\xc5\xa1ikov oksid (N2O) na vrhuncu djelovanja koji na nekoliko minuta u\xc4\x8dini vrhunac jo\xc5\xa1 intenzivnijim._NEWLINE_Prije prohibicije, psilocibin se uz druge psihodelike prou\xc4\x8davao kao potencijalan lijek protiv alkoholizma i ovisnosti o narkoticima. MAPS (Multidisciplinary Association for Psychedelic Studies) je 2001. godine u SAD-u dobio dopu\xc5\xa1tenje za istra\xc5\xbeivanje djelotvornosti psilocibina kao lijeka za opsesivno-kompulzivni poreme\xc4\x87aj, te je 2006. godine istra\xc5\xbeivanje do\xc5\xa1lo do zaklju\xc4\x8dka da psilocibin otklanja simptome opsesivno-kompulzivnog poreme\xc4\x87aja u trajanju od nekoliko dana nakon administracije._NEWLINE_Danas je uz neke druge 5-HT2A psihodelike neslu\xc5\xbeben ali prekti\xc4\x8dki dokazan lijek protiv cluster glavobolja.\n_START_SECTION_\nPsiholo\xc5\xa1ki u\xc4\x8dinci\n_START_PARAGRAPH_\nPsihoaktivni u\xc4\x8dinci traju od 2 do 7 sati. Subjektivni u\xc4\x8dinci veoma variraju od osobe do osobe i kao u svih psihodeli\xc4\x8dnih droga set i setting igraju presudnu ulogu. U\xc4\x8dinci variraju i od koli\xc4\x8dine i vrste konzumiranih gljiva, te od individualnog metabolizma osobe. Psilocybin se smatra enteogenom jer mo\xc5\xbee pru\xc5\xbeiti intenzivna spiritualna/religijska iskustva. _NEWLINE_Subjektivni u\xc4\x8dinci mogu uklju\xc4\x8divati euforiju, osje\xc4\x87aj spoznaje ili novo otkrivene istine, osje\xc4\x87aj povezanosti sa svijetom i prirodom, pove\xc4\x8danu inspiraciju i kreativnost, (nekontroliran) smijeh, duboku introspekciju i osje\xc4\x87aj nadjezi\xc4\x8dne komunikacije s okolinom. Dosadne i obi\xc4\x8dne situacije ili predmeti mogu postati zanimljivi i fascinantni. Halucinacije iza zatvorenih i otvorenih o\xc4\x8diju su uobi\xc4\x8dajene te uvelike variraju o dozi, boje se \xc4\x8dine svjetlije. Na\xc4\x8din razmi\xc5\xa1ljanja je obi\xc4\x8dno mnogo slobodniji, misli teku mnogo br\xc5\xbee, no mo\xc5\xbee se dogoditi i "thought loop" - ponavljanje iste misli ili vi\xc5\xa1e misli isponova u krug. Koncentracija na specifi\xc4\x8dne zadatke gotovo je nemogu\xc4\x87a, a percepcija vremena obi\xc4\x8dno je promjenjena, minute se mogu \xc4\x8diniti satima. U velikim koli\xc4\x8dinama osoba mo\xc5\xbee do\xc5\xbeiviti potpunu odsje\xc4\x8denost od stvarnosti i gubitak ega._NEWLINE_U slu\xc4\x8daju lo\xc5\xa1eg tripa, ugodni osje\xc4\x87aji mogu biti zamjenjeni neugodnima poput paranoje, straha i anksioznosti. _NEWLINE_Velik broj ljudi koji su i samo jednom konzumirali psilocibinske gljive tvrde da im je to iskustvo uvelike promijenilo pogled na \xc5\xbeivot. Vjerojatno najpoznatije istra\xc5\xbeivanje subjektivnog u\xc4\x8dinka psilocibina bilo je istra\xc5\xbeivanje na Johns Hopkins sveu\xc4\x8dili\xc5\xa1tu u SAD-u 2006. godine. Istra\xc5\xbeivanje se provelo na 36 ispitanika koji nikad prije nisu iskusili psilocibin. Neki od ispitanika dobili su psilocibin, dok je kontrolna grupa dobila stimulant metilfenidat koji je koristio kao placebo. Prema rezultatima popratne ankete, 61% ispitanika koji su dobili psilocibin do\xc5\xbeivjeli su "potpuno misti\xc4\x8dno iskustvo", dok je isto iskustvo do\xc5\xbeivjelo samo 13% grupe koja je dobila metilfenidat. Oko 36% ispitanika koji su dobili psilocibin tako\xc4\x91er su imali jak osje\xc4\x87aj straha (lo\xc5\xa1 trip) barem jednom tijekom iskustva, dok se 13% izjasnilo da je strah dominirao cijelim iskustvom. Dva mjeseca poslije, 79% ispitanika koji su dobili psilocibin izjasnili su da osje\xc4\x87aju umjereno do jako pove\xc4\x87ano \xc5\xbeivotno zadovoljstvo i osje\xc4\x87aj op\xc4\x87enite pozitivnosti.\n_START_SECTION_\nFizi\xc4\x8dki u\xc4\x8dinci\n_START_PARAGRAPH_\nFizi\xc4\x8dki u\xc4\x8dinci mogu uklju\xc4\x8divati pro\xc5\xa1irene zjenice o\xc4\x8diju, osje\xc4\x87aj umornosti i utrnutosti tijela, blagu mu\xc4\x8dninu neposredno poslije konzumacije, osje\xc4\x87aj hladno\xc4\x87e u udovima te podrigivanje i plinove. Neke osobe mogu imati glavobolju neposredno poslije iskustva koja traje do jedan dan. Mu\xc4\x8dnina nakon konzumacije ponekad mo\xc5\xbee dovesti do povra\xc4\x87anja, no to nije uobi\xc4\x8dajeno.  _NEWLINE_Psilocibin se u jetri metabolizira u psilocin, koji potom djeluje halucinogeno. Tijelo stvara veliku toleranciju protiv psilocibina pa ponovno konzumiranje gljiva dan nakon prvog konzumiranja rezultira puno slabijim efektom. Potrebno je pri\xc4\x8dekati 4-7 dana da se tolerancija spusti. Farmakolo\xc5\xa1ki, glavna metoda djelovanja psilocina jest agoniziraju\xc4\x87i 5-HT2A receptor serotonina.\n_START_SECTION_\nOpasnosti i ovisnost\n_START_PARAGRAPH_\nPsilocibin i psilocin su veoma ne-toksi\xc4\x8dni. Uobi\xc4\x8dajena je dezinformacija da ove substance \xc4\x8dine \xc5\xa1tetu na mozgu. Prema listi toksi\xc4\x8dnih substanci Centra za kontrolu bolesti SAD-a (Center for Disease Control) psilocibin je manje toksi\xc4\x8dan od aspirina. _NEWLINE_Najve\xc4\x87a opasnost za osobu pod utjecajem psilocibinskih gljiva jest ta osoba sama sebi. Preporu\xc4\x8da se da uz osobu pod utjecajem bude druga trijezna osoba, takozvani "trip sitter", netko kome osoba pod utjecajem vjeruje i uz koga se osje\xc4\x87a sigurno, te netko tko i sam ima iskustva sa gljivama i s ljudima pod utjecajem gljiva. _NEWLINE_Ta je osoba potrebna, pogotovo onima koji prvi put uzimaju gljive, jer se osoba pod utjecajem mo\xc5\xbee pona\xc5\xa1ati nepredvidljivo, mogu joj se razne neracionalne misli \xc4\x8diniti potpuno logi\xc4\x8dnima i mogu se na\xc4\x87i u raznim opasnim situacijama. Jo\xc5\xa1 jedna va\xc5\xbena uloga trip sittera jest pomo\xc4\x87i i utje\xc5\xa1iti osobu pod utjecajem ako padne u lo\xc5\xa1 trip, objasnit joj (kolko je mogu\xc4\x87e) da je pod utjecajem gljiva, da je sve u redu te da \xc4\x87e iskustvo do\xc4\x87i kraju._NEWLINE_Ipak, koliko god stereotip "skakanja kroz prozor" pod utjecajem gljiva i drugih psihodelika bio ra\xc5\xa1iren u javnosti, u stvarnosti su smrt ili te\xc5\xa1ke ozljede zadobivene pod utjecajem psilocibinskih gljiva iznimno rijetke, i uglavnom je stradala osoba imala jo\xc5\xa1 neku psihoaktivnu substancu u krvi, obi\xc4\x8dno alkohol. No i izolirani incidenti bili su dovoljni za prohibiciju gljiva u nekim dr\xc5\xbeavama. Tako su u Irskoj nakon \xc5\xa1to je mladi\xc4\x87 na zabavi sko\xc4\x8dio u smrt kroz prozor pod utjecajem gljiva 2005. godine tamo ubrzo zabranjene. Velika bura podigla se i u Nizozemskoj 2007. godine kad je sedamnaestogodi\xc5\xa1njakinja  sko\xc4\x8dila s mosta pod utjecajem psilocibinskih gljiva i alkohola. Broj takvih incidenata bezna\xc4\x8dajan je u usporedbi s brojem incidenata pod utjecajem alkohola._NEWLINE_Psilocibinske je gljive kao i druge psihodeli\xc4\x8dne droge opasno konzumirati za osobe s genetskim predispozicijama za shizofreniju jer bi iskustvo moglo potaknuti razvoj te bolesti._NEWLINE_Neki rijetki korisnici mije\xc5\xa1aju gljive s MAO inhibitorima koji im produljuju psihoaktivno djelovanje. Iako u umjerenoj koli\xc4\x8dini nisu opasni sa psilocibinskim gljivama, MAO inhibitore smrtno je opasno mje\xc5\xa1ati sa nekim drugim psihoaktivnim substancama, pa \xc4\x8dak i s nekom hranom. Konzumiranje gljiva uz alkohol smatra se lo\xc5\xa1om idejom. _NEWLINE_Kao i u nekih drugih psihodelika, nakon du\xc5\xbee konzumacije gljiva ili traumati\xc4\x8dnog iskustva na njima mogu se pojaviti takozvani "flashbackovi", gdje se osoba na trenutak vrati u stanje tripa iako nije pod utjecajem gljiva. Flashbackovi su uglavnom vrlo rijetki i nisu trajni. Uglavnom nestanu nakon par dana do par mjeseci, no u rijetkim slu\xc4\x8dajevima mogu ostati i nekoliko godina._NEWLINE_Ne\xc5\xa1to vi\xc5\xa1e uobi\xc4\x8dajen, ali tako\xc4\x91er ne \xc4\x8dest, jest HPPD (Hallucinogen persisting perception disorder), koji se mo\xc5\xbee pojaviti nakon dugotrajne konzumacije psihodeli\xc4\x8dnih droga, ili nakon pojedina\xc4\x8dnog ali intenzivnog i nerijetko negativnog iskustva. Rije\xc4\x8d je o poreme\xc4\x87aju gdje se osobi u vidnom polju pojavljuju elementi nekih halucinacija koje je do\xc5\xbeivjela pod utjecajem psihodeli\xc4\x8dne droge. Osoba mo\xc5\xbee vidjeti odre\xc4\x91ene uzorke ili joj se boje mogu \xc4\x8diniti svjetlijima. HPPD tako\xc4\x91er u ve\xc4\x8dini slu\xc4\x8dajeva traje od par dana do rje\xc4\x91e par mjeseci, no tako\xc4\x91er u nekim slu\xc4\x8dajevima mo\xc4\x91e ostati godinama. No HPPD je rijetko toliko intenzivan da negativno utje\xc4\x87e na op\xc4\x87e funkcioniranje osobe, te se ve\xc4\x8dina ljudi s HPPD-om navikne i prilagodi te dalje \xc5\xbeivi normalno s njime dok ne nestane. Neki smatraju HPPD pozitivnim dodatkom umjesto ne\xc5\xbeeljenom smetnjom._NEWLINE_Niti jedan od aktivnih spojeva u psilocibinskim gljivama ne stvara fizi\xc4\x8dku ovisnost, a ni psiholo\xc5\xa1ka ovisnost nije uobi\xc4\x8dajena.'